## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2015. június 25-i üléséről***

 Önkormányzati rendelet: 10-11/2015.(VI.26.)

 Határozat: 62-68/2015.(VI.25.)

*(Az elfogadott rendeletek a jegyzőkönyv hátulján találhatók.)*

*J E G Y Z Ő K Ö N Y V*

|  |  |
| --- | --- |
| *Készült*: | Körmend Város Önkormányzata Képviselő-testületének 2015. június 25-i üléséről |
| *Jelen vannak:**Távol van:*  | Bebes István, Auer Miklós, Bán Miklós, Faragó Gábor, Tompa László, Csák Tamás, Geosics László, dr. Hadnagy Ádám, Szabó Ferenc, Tóth Gábor képviselő-testületi tagok Czvitkovics Gyula, Ferencz Gyula |  |
| *Tanácskozási joggal meghívottak közül megjelent:* |  |  |
|  | dr. Stepics Anita jegyző Némethné Simon Mária, a Gazdasági és Pénzügyi Iroda vezetője Forró Szilvia Városfejlesztési és Építéshatósági irodavezető  |  |

Bebes István polgármester köszönti a megjelenteket és megállapítja, hogy a Képviselő-testület az ülésen 10 fővel jelen van, az határozatképes, az ülést 14 óra 00 perckor megnyitja.

Bebes István polgármester kéri a kiküldött napirend elfogadását.

A Képviselő-testület a javaslatot 10 igen szavazattal elfogadja, és a következő napirendet hagyja jóvá:

# N A P I R E N D

Nyilvános ülés keretében:

1. Beszámoló a polgármesternek a két ülés között tett fontosabb intézkedéseiről, eseményekről.

 Előterjesztő: **Bebes** **István** polgármester

1. Beszámoló a lejárt határidejű határozatok végrehajtásáról

Előterjesztő: **Bebes István** polgármester

1. Beszámoló a Szociális Szolgáltató és Információs Központ munkájáról

Előadó: **Dr. Boros Barna** intézményvezető

1. Szervezeti és működési szabályzat módosítása

Előterjesztő: **Bebes István** polgármester

1. Rendelet alkotás a készpénzes kifizetés rendjéről

Előterjesztő: **Bebes István** polgármester

1. Hitelfelvételi eljárás megtárgyalása

Előterjesztő: **Bebes István** polgármester

1. Pályázat benyújtása közművelődési érdekeltségnövelő támogatásra

Előadó: **H. Vörös Márta** intézményvezető

1. Elektronikus információbiztonsági követelmények kiépítése

Előterjesztő: **Bebes István** polgármester

1. Ingatlanvásárlási kérelem megtárgyalása

Előterjesztő: **Bebes István** polgármester

- Jelentés az előző ülésen elhangzott interpellációkra tett intézkedésekről.

 Előterjesztő: **Forró Szilvia** irodavezető

- Interpellációk

Zárt ülés keretében:

1. Beszámoló a lejárt határidejű, zárt ülésen született határozatok végrehajtásáról

Előterjesztő: **Bebes István** polgármester

**N A P I R E N D:**

**1./ Beszámoló a polgármesternek a két ülés között tett fontosabb intézkedéseiről, eseményekről**

Előterjesztő: **Bebes** **István** polgármester

Bebes István polgármester elmondja, hogy 2015. május 27-én tartotta a Körmendi Football Club a közgyűlését, melyre meghívást kapott. Május 28-án megjelent a Müllex Körmend Hulladékgyűjtő és Hasznosító Kft. taggyűlésén. Ugyanezen a napon volt egy állampolgársági eskü. Május 29-én tárgyalást folytatott a Gysev Zrt. vezérigazgatójával a Gyümölcsöskert utca zajvédő falával kapcsolatban is. Május 30-án került megrendezésre a 8. Szudáni Napok rendezvény, ahol megnyitotta a kiállítást és köszöntötte a megjelenteket. Május 31-én részt vett a Hősök Napi városi megemlékezésen, koszorúzáson. Köszöni azoknak, akik megjelentek, hogy jelenlétükkel igyekezetek tiszteletet adni a hősöknek. Június 1-én tartották a Magyar-Holland-Német Baráti Kör Egyesület közgyűlését. Június 2-án fogadóóra volt. Június 4-én megbeszélést tartott a Széchenyi Programiroda Nyugat-Dunántúli Regionális vezetőjével. Ugyanezen a napon részt vett az 1920-as trianoni békediktátum 95. évfordulója alkalmából rendezett Nemzeti Összetartozás Napja városi ünnepségen. Június 5-én részt vett a 45 éves Körmendi Városi Vegyes kar Egyesület jubileumi hangversenyén, köszöntötte a megjelenteket. Június 8-án, hétfőn részt vett a KLIK Pedagógusnapi ünnepségén, Őriszentpéteren. Június 9-én rendkívüli Képviselő-testületi ülés volt. Ugyanezen a napon részt vett a Szociális Szolgáltató és Információs Központ által szervezett Esélyegyenlőségi napon, valamint megbeszélést folytatott az Országos Mentőszolgálat képviselőivel, az orvosi ügyelettel kapcsolatban. Június 10-15. szabadságát töltötte, 13-tól 15-ig Krannenburgban jelent meg a Stüppkesmarkt rendezvényen. Június 16-án részt vett a Körmendi Katasztrófavédelmi Kirendeltség települési polgári védelmi szervezetek állományának alapképzésén. Június 17-én a Főmterv Zrt. vezérigazgatójával tartott megbeszélést az M8-as út ügyében. Június 18-án egyeztetést folytatott az M8-as körmendi szakaszának problémáiról a közlekedéspolitikáért felelős államtitkár, a környezetügyért, agrárfejlesztésért és hungarikumokért felelős államtitkár, az Opel és Szentgotthárd város képviselőinek részvételével. Június 20-án részt vett a Körmendi Rendészeti Szakközépiskola jubileumi kibocsátó ünnepségén. Június 22-én tartották a Körmend és Kistérsége Önkormányzati Társulás és a Körmend és Mikrotérsége Köznevelési Intézményfenntartó Társulás tanácsülését. Június 23-án az Önkormányzat által szervezett Európai Területi Társulásokról szóló nemzetközi szimpóziumon köszöntötte a megjelenteket. Június 24-én megbeszélést tartott az Egis Nyrt. vezérigazgatójával. Június 25-én 90 éves szépkorú köszöntése volt. Megbeszélést tartott a helyi rendőrkapitány asszonnyal.

A Képviselő-testület a polgármester két időszak közötti beszámolóját 9 igen szavazattal, 1 tartózkodás mellett elfogadja.

**2./ Beszámoló a lejárt határidejű határozatok végrehajtásáról**

Előterjesztő: **Bebes István** polgármester

 *(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy évente két alkalommal kerül sor a lejárt határidejű határozatok tárgyalására.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a beszámoló elfogadását.

Geosics László képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a beszámoló elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a beszámoló elfogadását.

Bebes István polgármester kéri a beszámoló elfogadását.

Körmend Város Önkormányzata Képviselő-testülete a beszámolót 9 igen szavazattal, 1 tartózkodás mellett elfogadja, és a következő határozatot hozza:

**62/2015.(VI.25.) önkormányzati határozat**

Körmend város Önkormányzata Képviselő-testülete a 2014. december – 2015. júniusa között született lejárt határidejű határozatok végrehajtásáról szóló beszámolót elfogadja.

**3./ Beszámoló a Szociális Szolgáltató és Információs Központ munkájáról**

Előadó: **Dr. Boros Barna** intézményvezető

*(Az előterjesztés írásos anyaga a jegyzőkönyvhöz mellékelve.)*

Bebes István polgármester köszönti a Képviselő-testületi ülésen Dr. Boros Barna intézményvezető urat. Elmondja, hogy a Szociális Szolgáltató és Információs Központ évente beszámol a Testület előtt a munkájáról. Jelzi, hogy a Kistérség által fenntartott intézményről van szó, tehát nem csak Körmend város, hanem a települések is hoznak ezzel kapcsolatosan döntéseket. Elmondja, hogy a jó munkának köszönhetően az intézmény ellátási területe folyamatosan bővül, valamint, hogy egyre több település dönt úgy, hogy Körmenden veszi igénybe a szociális szolgáltatások körét. A beszámoló képet ad az olyan Intézmény által ellátott feladatokról, mint például a házi étkeztetés, szociális segítségnyújtás, jelzőrendszeres házi segítségnyújtás, időskorúak gondozóházának fenntartása, fogyatékkal élők nappali ellátása. Kéri Dr. Boros Barna urat, hogy ha kiegészíteni kívánja a beszámolót, azt tegye meg.

Dr. Boros Barna intézményvezető elmondja, hogy az intézménynek összesen 10 szakterülete van, székhelyre és telephelyre lebontva. Gyökeres változást jelent a tavalyi évhez képest, hogy a családsegítő szolgálat esetében történt illetékesség területén bővülés, tehát jelen pillanatban a családsegítő szolgálat már 25 településen, a gyermekjóléti szolgálat pedig összesen 19 településen van jelen. Személyi állományban vannak kisebb-nagyobb változások, azokat igyekeznek mindig a jogszabályoknak megfelelően pótolni. A beszámolót más szakmai dologgal kiegészíteni nem kívánja.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a beszámoló elfogadását. Szeretné megköszönni az áldozatos munkát intézményvezető úrnak, és rajta keresztül az intézményben dolgozóknak.

Bebes István polgármester a napirendhez kapcsolódóan elmondja, hogy nem könnyű ezen a területen jót és tökéletesen elfogadottat alkotni. Abból is látszik, hogy az intézmény igyekszik mindent megtenni, hogy bővül az ellátások és az ellátottak köre és a terület nagysága. Elmondja, hogy ez az intézmény dolgozóinak ez egy feladat és felelősség is ezért komoly összetartó együttműködésre lesz szükség. Elmondja, hogy egy intézmény akkor tud fennmaradni és jól dolgozni, ha a tárgyi és a személyi feltételeket tudja biztosítani.

Bebes István polgármester kéri a beszámoló elfogadását.

Körmend Város Önkormányzata Képviselő-testülete a beszámolót 10 igen szavazattal elfogadja, és a következő határozatot hozza:

**63/2015.(VI.25.) önkormányzati határozat**

Körmend város Önkormányzata Képviselő-testülete a Szociális Szolgáltató és Információs Központ 2014. évi tevékenységéről szóló beszámolóját elfogadja, és egyúttal megköszöni az intézmény valamennyi dolgozójának az egész évben végzett munkáját.

**4./ Szervezeti és működési szabályzat módosítása**

Előadó: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. A kialakult félreértések okán elmondja, hogy ha kimegy egy módosító javaslat, akkor az nem azt jelenti, hogy csak és kizárólag arról tárgyal a Testület, hanem azt, hogy elő kell venni az előző egységes rendeletet és az alapján össze kell hasonlítani, hogy mivel kapcsolatosan kezdeményez az adott előterjesztés módosítást. Ha ezt megteszik a képviselők, akkor elkerülhetőek a félreértések, amelyek előzetes vihart kavarnak. Elmondja, hogy a kiküldött anyaghoz lenne módosító javaslata. Továbbra is fenntartja azt a javaslatot, hogy a kiküldött napirendhez a képviselők egy alkalommal, legfeljebb egy percben tegyenek javaslatot illetve észrevételt. Elmondja, hogy jegyző asszonnyal egyeztetett a Szervezeti és Működési Szabályzat 16. § (11) bekezdésével kapcsolatosan. Erről kaptak a képviselők egy módosító javaslatot, ami arról szól, hogy egy képviselőnek összesen 5 percben van lehetősége interpellációját, kérdését feltenni. Elmondja, hogy ezt azért javasolja így, mert számos kérdésnél és interpellációnál nem nyomon követhető, hogy az adott képviselőnek mi a szándéka. Javaslata, hogy a rendelet tervezet 2. §, 3. §, 4. §-áról ne tárgyaljon a Képviselő-testület, a többi módosító javaslatot fenntartja. Fel szeretné hívni a figyelmet arra, hogy mindig a polgármester hívja össze a Képviselő-testületi ülést. A képviselőnek joga van ahhoz, hogy kezdeményezze rendelet alkotását, vagy határozat meghozatalát. A Képviselő-testületnek lehetősége van arra, hogy eldöntse, hogy az adott javaslatot napirendre veszi vagy sem. Elmondja, hogy ha valaki szeretne egy önálló indítványt beadni, megteheti azt, de nem egyedül, mivel létezik egy olyan szabályozás, hogy azt a képviselők ¼-e teheti, ez Körmend esetében 3 főt jelent. Ennyit szeretett volna elmondani az előterjesztéssel kapcsolatban.

Tompa László képviselő-testületi tag elmondja, hogy nagyon örül annak, hogy polgármester úr a 2. §, 3. § és 4. §-ban előterjesztett módosításokat visszavonta. Ebből kifolyólag visszavonja a beadott módosító javaslatából a 2. §, 3.§ és a 4.§-t. Elmondja, hogy nagyon előremutatónak tűnt a 3. módosító javaslat, melyben az áll, hogy az előterjesztéseket 10 nappal az ülés előtt, polgármester javaslata alapján 8 nappal korábban kellene benyújtani, ugyanis ez lehetőséget adott volna a testület és a bizottságok számára, hogy átbeszéljék, átgondolják még inkább a beadott előterjesztéseket.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a rendelet módosításának elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendelet módosításának elfogadását.

Auer Miklós képviselő-testületi tag elmondja, hogy teljesen egyet ért polgármester úrral, abban, hogy megváltozott a világ. Bízik abban, hogy megváltoznak a dolgok és visszatér minden a régi kerékvágásba, mert a város érdekében szeretne dolgozni. Elmondja még, hogy azt teljes mértékben elfogadja, ha az Önkormányzattól illetve polgármester úrtól kap egy hivatalos e-mailt, mert ez az értesítés egyik formája, de azt kérné, hogy ne írjanak neki olyan emberek, akikkel nem tartja a kapcsolatot.

Tóth Gábor képviselő-testületi tag elmondja, hogy úgy gondolja, hogy Tompa László képviselő társa elhamarkodottan írta meg nyílt levelét. Véleménye szerint a beszélgetésnek a helye a Képviselő-testületi ülésen van és nem az interneten, nyílt levelekben és e-mailekben. Elmondja, hogy Tompa László képviselő által írt módosító előterjesztésben olyan dolgok vannak leírna, amikkel nem tud mit kezdeni. Volt egy olyan javaslat, hogy ha valaki beterjeszt egy írásbeli előterjesztést és annak költségvonzata van, akkor azt mondja meg, hogy miből szeretné fedezni. Úgy gondolja, hogy ha előterjesztést ad be bárki, akkor tudja annak a költségvonzatát is, és azt, hogy honnan fogja előteremteni azt.

Geosics László képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendelet módosításának elfogadását.

Szabó Ferenc képviselő-testületi tag elmondja, hogy a világ megváltozott és túlpolitizált lett. Úgy gondolja, hogy amikor van egy csendesebb időszak a választási kampányok után, az embereket inkább az érdekli, hogyan halad előre az ország, illetve a város. Véleménye, hogy a testület lehetőséget ad rá, hogy minden helyben meg lehessen beszélni, és a nagypolitikából leképződött helyi indulatgerjesztések nem viszik előre a dolgokat.

Tompa László képviselő-testületi tag úgy gondolja, hogy nincs szükség behozni a nagypolitikát a városba, hiszen az már itt van, amikor megkapja képviselő társaitól a leveleket. Azért gondolja polgármester úron kívül a testület számára is kiküldeni a levelet, melynek tárgya „Önkormányzati képviselők hozzászólásának korlátozása”, hogy felhívja a figyelmet arra, hogy ebben a városban 10.000 ember él, őket tizenketten képviselik. Úgy érzi, hogy amikor korlátozásokról van szó, főleg képviselők hozzászólásának korlátozásáról, akkor az nem szokott jól kijönni. Ezt támasztotta alá az is, hogy az SZMSZ módosításnál az interpellációk időtartama is korlátozva lett. Sajnálattal hallja, hogy az 1.§-ban illetve az 5.§-ban említett módosítás benne maradt a javaslatban. Így nem tudja megszavazni azt, mert nem szereti, ha a képviseleti demokráciában a képviselők hozzászólásait korlátozzák.

Bebes István polgármester elmondja, hogy Tompa László képviselő-testületi tag adott be módosító javaslatot, amelyből a 2., 3., 4. módosítást visszavonja, az 1. és 5. pontját pedig fenntartja. Ezekről fog szavazni a Képviselő-testület. Kérdezi Tompa László képviselő úrtól, hogy egyben történjen a szavazás, vagy külön-külön.

Tompa László képviselő-testületi tag köszöni a korrekt kérdést polgármester úrnak. Az indoklásban megírta azt, hogy az SZMSZ rendelkezik arról, hogy a Testületi ülést legkésőbb 22 órakor be kell fejezni, a gyakorlat ezzel szemben 14 órai kezdésnél 16 órai befejezés. Ebből kifolyólag nem látja értelmét annak, hogy időben korlátozva legyenek a hozzászólások. Mivel az 1. § és az 5. § lényegében időbeni korlátozásról szól, legyen egyben megszavazva.

Bebes István polgármester kérdezi Tompa László képviselő úrtól, hogy az általa beterjesztett módosításokat fenntartja-e, illetve a másik kérdése arra vonatkozott, hogy azt egyben kívánja-e megszavaztatni, vagy külön-külön.

Tompa László képviselő-testületi tag elmondja, hogy a válasza az volt, hogy egyben szeretné, mivel a kettő módosítás egymással összefügg.

Bebes István polgármester elmondja, hogy a két módosító javaslat úgy szól, hogy a kiküldött napirendről a képviselők egy alkalommal, legfeljebb egy percben tehetnek javaslatot, észrevételt. A másik módosító javaslat pedig úgy szól, hogy a Képviselő-testület ülésén kérdés és interpelláció egy képviselő részéről egy alkalommal 3-3 percben terjeszthető elő. Tehát ezeknek a pontoknak a törlését kéri képviselő úr. Erről kell szavazni a Képviselő-testületnek.

Körmend Város Önkormányzata Képviselő-testülete a javaslatot 1 igen és 9 nem szavazattal elutasítja.

Bebes István polgármester elmondja, hogy a másik javaslat azt kezdeményezi, hogy a kiküldött napirendről a képviselők egy alkalommal legfeljebb egy percben tehetnek javaslatot és észrevételt. A másik javaslat pedig az, hogy a Képviselő-testület ülésén kérdés és interpelláció egy képviselő részéről egy alkalommal 5 percben terjeszthető elő. Ez a két módosító javaslat fontosabb, utána pedig az egységes előterjesztésről fog dönteni a testület. Kérdezi, hogy ezt támogatja-e a Képviselő-testület.

Körmend Város Önkormányzata Képviselő-testülete a módosító javaslatot 9 igen és 1 nem szavazattal támogatta.

Bebes István polgármester kérdezi a Képviselő-testületet, hogy az így módosított rendeletet, amelyben még a további módosító javaslatok is benne szerepelnek, egységes formában támogatja-e. Kéri a szavazást.

Körmend Város Önkormányzata Képviselő-testülete a javaslatot 9 igen szavazattal és 1 tartózkodás mellett elfogadja, és a következő rendeletet alkotja:

**10/2015.(VI.26.) önkormányzati rendelet**

Körmend város Önkormányzata Képviselő-testületének rendelete a Képviselő-testület szervezeti és működési szabályzatáról szóló 19/2014. (X.31.) önkormányzati rendelet módosításáról.

**5./ Rendelet alkotás a készpénzes kifizetés rendjéről**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Kiegészíteni nem kívánja az előterjesztést, hiszen pontosan azt a törvényszabályozást kívánja rendeleti formában megjeleníteni, amely szükséges ahhoz, hogy a készpénzben történő teljesítések a szabályozásnak megfelelőek legyenek.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a rendelet elfogadását.

Bebes István polgármester kéri a rendelet elfogadását.

Körmend Város Önkormányzata Képviselő-testülete a javaslatot 10 igen szavazattal elfogadja, és a következő határozatot hozza:

**11/2015.(V.28.) önkormányzati rendelet**

Körmend Város Önkormányzata Képviselő-testületének rendelete a kiadások készpénzben történő teljesítésének eseteiről.

**6./ Hitelfelvételi eljárás megtárgyalása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy egyrészről a pénzügyi iroda kérte, hogy az Önkormányzat adjon segítséget ahhoz, hogy két pályázatra egy éven belül sor kerülhessen. Az egyik pályázat az ÁROP szervezetfejlesztés, a másik a KEOP napelemes pályázat, amelyek utófinanszírozású pályázatok. Ez annyit jelent, hogy az Önkormányzatnak a teljes összeget finanszíroznia kell, aztán majd a pályázati eljárás során azt visszakapja. Elmondja továbbá, hogy döntés született arról, hogy a Bartók ltp. 5. társasházi épülete felújításra kerüljön. A mostani pályázatok főleg a külső, homlokzati felújítást segítik, vagy különböző olyan feladatokat, amelyek az energia megtakarítást segítik elő. Ezek a pályázatok a későbbiekben sem fogják azt lehetővé tenni, hogy belső felújításokra sor tudjon kerülni. Számítások lettek elvégezve ezzel kapcsolatban, és megközelítőleg 90.000.000 forint összeget vesz igénybe a belső terek kialakítása. Ehhez szükséges viszont a törvényi szabályozások alapján kormányengedélyes hitelfelvételi lehetőség, amelynek folyamata nagyon hosszú.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a határozati javaslat elfogadását.

Geosics László képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslatok elfogadását.

Bebes István polgármester kéri a határozati javaslatok elfogadását.

Körmend Város Önkormányzata Képviselő-testülete a javaslatot 9 igen szavazattal és 1 tartózkodás mellett elfogadja, és a következő határozatot hozza:

**64/2015.(VI.25.) önkormányzati határozat**

**I**.

1./

Körmend Város Önkormányzatának Képviselő-testülete megbízza Bebes István polgármestert és Dr . Stepics Anita jegyzőt, hogy a) KEOP-4.1.0/14-2014-0361 Napelemek telepítése Körmenden két intézményben, b) ÁROP-1.A.3-2014-2014-0084 „Települések együttműködést segítő programok a Körmendi járásban” kialakítása céljára éven belüli lejáratú, támogatás megelőlegező hitelt vegyen fel az OTP és Kereskedelmi Bank Nyrt. Észak-dunántúli Régió Szombathelyi Igazgatóságától.

A hitel összege: a) 35.000.000, azaz Harmincöt-millió Ft, b) 25.000.000Ft, azaz huszonöt-millió Ft.

A hitel lejárata: 2015. december 31.

Körmend Város Önkormányzat Képviselő-testülete kötelezettséget vállal a hitel visszafizetésére, valamint arra, hogy a hitel futamideje alatt költségvetésének összeállításakor a felvett hitelt és járulékait betervezi és jóváhagyja, és az OTP Bank Nyrt. részére az OTP Bank Nyrt.-nél, illetve más pénzügyi intézménynél vezetett – fizetési - és alszámlájára - ahol ezt jogszabály nem zárja ki - beszedési megbízást biztosít.

A hitel biztosítéka:

* + az Önkormányzat részére megítélt KEOP-4.1.0/14-2014-0361 Napelemek telepítése Körmenden két intézményben, ÁROP-1.A.3-2014-2014-0084 „Települések együttműködést segítő programok a Körmendi járásban” kialakítása azonosítási számokon nyilvántartott támogatásból 60.000.000,- Ft összegű támogatás.
	+ a futamidő alatti évek költségvetésébe a felvett hitelt és járulékait betervezi és jóváhagyja.
	+ Az Önkormányzat a hitel fedezeteként ajánlja fel valamennyi költségvetési bevételét (helyben maradó személyi jövedelemadó, helyi adó, gépjárműadó, települési önkormányzatok jövedelemkülönbségének mérséklését szolgáló támogatás, normatív hozzájárulás, egyéb támogatások) annak hitel fedezetéül történő engedményezését.
	+ valamint minden további nem nevesített költségvetési bevétel engedményezése
	+ bank által előírt egyéb jogi biztosíték
	+ felhatalmazáson alapuló beszedési megbízás biztosítása.

A Testület nyilatkozik arról, hogy a már meglévő hitelekből, kezességvállalásokból és az igényelt hitelből adódó éves kötelezettségeit figyelembe véve nem esik az 2011. évi CXCIV. tv. 10. §. /3/ bekezdésében meghatározott korlátozás alá.

2./

Felhatalmazást ad a Polgármesternek, hogy az 1./ pont szerinti feltételekkel történő hitelfelvétel ügyében eljárjon, és a hitelszerződést és a kapcsolódó biztosítéki szerződéseket, felhatalmazáson alapuló beszedési megbízást aláírja az Önkormányzat képviseletében.

Határidő: azonnal

Felelős: Bebes István polgármester, Dr. Stepics Anita jegyző

**65/2015.(VI.25.) önkormányzati határozat**

**II.**

Körmend Város Önkormányzatának Képviselő-testülete elhatározza, hogy a Bartók Béla ltp. 5. számú társasház felújítási munkálataihoz 90.000.000Ft éven túli hitelt vesz fel 3 éves futamidőre. A hitelfelvételhez szükséges Kormányengedély beszerzése érdekében a szükséges előkészítő feladatokat elvégzi, melyek megtételére a Képviselő-testület felhatalmazza a Polgármestert.

Felelős: Bebes István polgármester,

Határidő: 1 hónap a Kormányengedély iránti kérelem előkészítésére

**7./ Pályázat benyújtása közművelődési érdekeltségnövelő támogatásra**

Előadó: **H. Vörös Márta** intézményvezető

 *(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az Emberi Erőforrások Minisztériuma írt ki egy pályázatot, amelyet szeretnék a Művelődési központ Berzsenyi utcai épületére vonatkozóan benyújtani. Lényeges ehhez a szükséges 10 % önerőt biztosítani, amelyhez az Önkormányzat 90 % támogatást kaphat. Jelzi a Képviselő-testület számára, hogy amit most pályázatként benyújtanak az nem elég a teljes körű felújításra. Bízik abban, hogy a munkafolyamat közben majd különböző pályázatok alkalmasak lesznek arra, hogy további lehetőségeket tudjon találni az Önkormányzat.

Auer Miklós képviselő-testületi tag elmondja, hogy van még pályázat, amit az Emberi Erőforrások Minisztériuma írt ki. A minősített könyvtárakra, a Holnap Városáért 2015. díjra, illetve díszkivilágításra és fenntartható karácsonyi fénydekorációra is lehet pályázni.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a határozati javaslat elfogadását.

Geosics László képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bán Miklós képviselő-testületi tag elmondja, hogy a Pénzügyi és Városüzemeltetési Bizottság ülésén is megemlítette, hogy örül annak, hogy sikerül a régi kultúrházat felújítani, mivel véradáskor és egyéb alkalmakkor elég sokszor meg kell jelenni ott.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester elmondja a könyvtár pályázattal kapcsolatban, hogy a könyvtár vezetője figyeli a megjelenő pályázati lehetőségeket. Jelzi, hogy az összes többi pályázattal kapcsolatos feladatot az Önkormányzat fogja elvégezni.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen szavazattal elfogadja, és a következő határozatot hozza:

**66/2015.(VI.25.) önkormányzati határozat**

1. Körmend Város Önkormányzata Képviselő-testülete elhatározza, hogy pályázatot nyújt be a 2014. évi C. törvény 3. melléklet II. 7. a) pontja szerint közművelődési érdekeltségnövelő támogatásra, amelynek tárgya a Körmendi Kulturális Központ Berzsenyi utca 11. sz. épületében tetőjavítás, tisztasági festés, parketta csiszolás és lakkozás, irodabútorok beszerzése. A pályázat költségvetése 11.000.000,- Ft, amelyhez 1.100.000,- azaz egymillió-egyszázezer forintot önrészt az Önkormányzat a tartalék keret terhére biztosít.
2. Körmend Város Önkormányzata megbízza a pályázat előkészítésével a Körmendi Kulturális Központ, Múzeum és Könyvtár közművelődési feladatokat ellátó intézményegységét.

**Felelős:**Bebes István polgármester

**Határidő:** a benyújtás határideje, 2015. június 29.

**8./ Elektronikus információbiztonsági követelmények kiépítése**

Előterjesztő: **Bebes István** polgármester

 *(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy ez a feladat sokáig halasztva lett, próbálta az Önkormányzat fedezetigény nélkül megoldani, de be kellett látni, hogy ez egy speciális és bonyolult feladat. Bízik abban, hogy az elkövetkezendő időszakban fognak megjelenni informatikai pályázatok, amik lehetővé teszik, hogy az erre vonatkozó törvényi előírásoknak meg tudjon felelni az Önkormányzat.

Geosics László képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete 10 igen szavazattal elfogadja, és a következő határozatot hozza:

**67/2015.(VI.25.) önkormányzati határozat**

Körmend város Önkormányzata Képviselő-testülete 2015. évi költségvetésében 1.000.000 FT. összeget biztosít az elektronikus információbiztonságról szóló 2013. évi L. törvényben előírt információbiztonsági rendszer kialakítására és fenntartására.

Körmend, 2015. június 17.

Felelős: jegyző megrendelésért

Határidő: 2015. július 15. megrendelésre

**9./ Ingatlanvásárlási kérelem megtárgyalása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a 307/1 hrsz-ú ingatlant érinti az előterjesztés. Már korábban is jelezte Zsebe Ferenc úr, hogy szeretné, ha az Önkormányzat bizonyos területeket értékesítene neki. Szeretné jelezni, hogy az Önkormányzat nem kizárólagos tulajdonos. Kéri a Képviselő-testületet, hogy a saját tulajdoni részéről döntsön.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a határozati javaslat elfogadását.

Geosics László képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete 10 igen szavazattal elfogadja, és a következő határozatot hozza:

**68/2015.(VI.25.) önkormányzati határozat**

Körmend város Önkormányzata Képviselő-testülete, mint a **307/1** hrszú Körmend, Szabadság tér 11-12. számú társasház tulajdonosa (tulajdonostársa) úgy dönt, hogy Zsebe Ferenc magánszemély kérelmét támogatva, a 307/1 hrsz-ú, közös tulajdonú telekből történő 50 m2 nagyságú telekrész értékesítéséhez hozzájárul az alábbi feltételek mentén:

* az értékesítés Zsebe Ferenc (Körmend, Vasúti u. 13.) magánszemély javára történik
* vételárként az Önkormányzat elfogadja a szakértői értékbecslés során megállapított 13.310 Ft/m2 forgalmi értéket. Az értékesítést ÁFA fizetési kötelezettség nem terheli. Az értékesítésből befolyó vételár a tulajdonostársakat tulajdoni hányadai akrányában illeti meg.
* az értékesítéshez szükséges telekalakítási eljárás költségeit a Vevő viseli
* A vevő köteles megkeresni a 307/1 hrsz-ú ingatlan többi tulajdonosát az értékesítés végett.
* Az értékesítéssel kapcsolatos valamennyi költséget a vevő viseli.

Felelős: adásvételi szerződés előkészítéséért jegyző

Határidő: telekalakítási eljárást jogerős befejezését követő 20. nap

**Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

Tompa László képviselő-testületi tag az játszótérrel kapcsolatos interpellációra kapott választ elfogadja. A kórház vérvételi helyével kapcsolatban elmondja, hogy azt írja az előterjesztés, hogy június 24-ére kap választ az Önkormányzat dr. Nagy Lajos főigazgató úrtól. Elmondja, hogy ha megérkezett a válasz, akkor azt szeretné meghallgatni.

Bebes István polgármester elmondja, hogy egy nagy állami rendszernek megvannak a maga működési területei, forrásai és eszközei. Tehát a polgármester csak tud jelzést adni, és ezt meg is tette. Úgy gondolja, hogy az érintett interpellációban vannak dolgok, amelyek fedik a valóságot, de vannak olyanok is amelyekre a kapott válasz rácáfol. A válasz tehát megérkezett, azt szó szerint idézi. *„A korábbi rutinnak megfelelő vérvételi rendszeren nem változtattunk, mert felénk eddig probléma és panaszbejelentés nem érkezett. A vérvétel naponta ½ 8 -10–ig (szerda ½ -11) van, érkezési sorrendben a betegek sorszámot kapnak, viszont előnyt élveznek a kismamák, a gyermekek, a vércukorterhelésre és a protrombin vizsgálatra érkezők. Ez a tájékoztatás az ajtón ki van függesztve, emiatt az eredeti sorrend változhat, amit a pácienseknek szakmai szempontból is tolerálni szükséges.*

*A vérvételi helyiség előtt egy váróterem van, kint a folyosón még bővítjük az ülőalkalmatosságok számát.*

*A napi vérvételek száma 50-70 fő közé tehető (ez 1 betegnél 4-5 cső levételét is jelentheti).*

*A vérvételi helyiségben 2 fő asszisztens dolgozik, egyikük előkészít, adminisztrál, a másikuk vért vesz, a vérvétel gyorsan, rutinosan végzik.*

*Reggeli zsúfoltság oka: minden páciens korán egy időben szeretne a vérvételen túl lenni, később pedig lényegesen kevesebben vannak, az aránytalan páciens eloszláson mi nem tudunk változtatni. A kialakult helyzeten annyiban tudunk javítani, hogy 730 helyett 7 órai kezdettel indítanánk a vérvételeket, így a reggel induló szakrendelésekkel kevésbé ütközik a bejövő betegek létszáma, ezzel a zsúfoltságot megpróbáljuk csökkenteni.”*

Úgy gondolja, hogy korrektül próbált a kórház hozzáállni a kérdéshez. Fel szeretné hívni a figyelmet a toleranciára azzal kapcsolatban is, hogy nemcsak az a probléma, hogy nagyon sok vérvétellel járó vizsgálatot kell elvégezni, hanem a további szakrendelések is folynak egyidejűleg. Elmondja, hogy ahhoz, hogy kapjon a város egy új, jobb szakrendelést, ami magába foglalja az egészségügyi ellátást is, toleránsan kell viselni az oda vezető néhány hónapot. Szeretné jelezni, hogy ez nem egyedi körmendi eset. Ennek a problémának a megoldása nem polgármesteri feladat.

Tompa László képviselő-testületi tag elmondja, hogy a választ elfogadja, és jelzi, hogy nem szeretett volna polgármester úr vállára terhet helyezni, csupán a válaszban elhangzott dolgokat szerette volna felfedni, hogy naponta 50-70 fő 4-5 cső levételével sorba áll, és azt elérni, hogy még egy munkaállomást be tudna állítani a Markusovszky Kórház. Elmondja, hogy ezzel kapcsolatban gyűjtött aláírást a Pro Körmend Városszépítő Egyesület, és megkeresik a Markusovszky Kórházat. Előzetesen kérdezné, hogy ha arról lenne szó, hogy néhány főnővér bérigényét ki kellene fizetni, arra nyitott lenne-e az Önkormányzat, annak érdekében, hogy még egy munkaállomás tudjon működni.

Bebes István polgármester elmondja, hogy az Önkormányzat nem egy állami feladatellátó szervezet, ezt figyelembe kell venni. Elmondja azt is, hogy nem a munkaállomások tekintetben lesz probléma, hanem azzal, hogy nem lesz erre szolgáló helység.

Auer Miklós képviselő-testületi tag az interpellációra kapott választ elfogadja.

Geosics László képviselő-testületi tag az interpellációra kapott választ elfogadja. Elmondja, hogy az Olcsai Általános Iskola igazgató asszonya jelezte, hogy a fűnyírójuk tönkre ment, ezért szeretné kérni, hogy a nyári időszakban a Városgondnokság a kisegítő iskola előtti járdaszakaszt is tartsa karban.

Tóth Gábor képviselő-testületi tag az interpellációra kapott választ elfogadja.

Szabó Miklós képviselő-testületi tag az interpellációra kapott választ elfogadja.

**Interpellációk:**

Faragó Gábor képviselő-testületi tag elmondja, hogy a Mátyás király utca 1. és 3. szám, valamint a Dózsa György utca 1. és 5. szám mögött található utat kellene kátyúzással helyreállítani.

Dr. Hadnagy Ádám képviselő-testületi tag elmondja, hogy a Téglagyári utcában szeretne kátyúzást kérni, kiemelten a Rákóczi utca felőli oldalon. Szeretné megköszönni a Városgondnokságnak, hogy a piacnál lévő kosárlabda pályán feltették a palánkokra a hálót. Bár az két hétig volt a helyén, még egyszer szeretné kérni a pótlásukat.

Geosics László képviselő-testületi tag elmondja, hogy a Bartóki óvoda vezetőjével bejárták az épületet. Elmondja, hogy a gyermekek számára fenntartott vizesblokk részen csőtörés miatt a vakolat hiányzik és hogy az emeleten, két helységben a parketta annyira felhólyagosodott, hogy körülbelül 15-20 cm szintkülönbség van. Szeretné kérni, hogy szeptemberig ezeknek a rendbetétele történjen meg. Végül elmondja, hogy a Somogyi utca 13-15. szám előtti járdaszakasz, valamint a Mártírok útja, a Táncsics utca és a Bacsó Béla út járdaszakaszának rendbetétele esedékessé vált.

Bebes István polgármester elmondja, hogy a Városgondnokság elvégezte az előkészítő feladatokat, és a feladatok végrehajtására, út, és járda felújítást illetően, sor fog kerülni.

Bán Miklós képviselő-testületi tag elmondja, hogy a Sport utcában 3 darab gödör van az úttesten, ennek a kátyúzását szeretné kérni.

Auer Miklós képviselő-testületi tag elmondja, hogy az első félévben elmaradt a hétemeletes épület mögötti kátyúzás, szeretné, ha a második félévben is ez az elvégzendő feladatok között szerepelne. Ugyanezen a területen nem lett kialakítva még a mozgáskorlátozott parkolóhely. A korábbi ülésen már említett kereszteződésben nem készült el a fekvőrendőr. A Rákóczi utca és a IV. Béla király utca kereszteződésében még mindig nem működik a fényjelző készülék. Megemlíti, hogy nem kapta meg mindegyik civil szervezet az éves támogatását. Végül elmondja, hogy a Rákóczi utca és a Kossuth utca kereszteződésében két lámpaváltással lehet csak átmenni. Jelzi, hogy az uszadékfa a Rábán jelentős mennyiségű lett, azt el kellene távolítani. Kérdésként teszi fel, hogy az Ifjúsági Kerekasztal megalakulása sikeresen megtörtént-e, valamint a Magyar Fürdővárosok Szövetségéhez való csatlakozással kapcsolatban kérdezi, hogy szabadvizes vagy zárt fürdőkultúráról van szó ebben az esetben.

Bebes István polgármester elmondja, hogy az Ifjúsági Kerekasztal még nem jött létre, de ez az elkövetkezendő időszakban meg fog történni. A hétemeletes épület mögötti kátyúzással kapcsolatban elmondja, hogy a Városgondnokság vezetője meg fogja nézni, hogy mit lehet tenni a javítás érdekében. A gyalogosátkelőről elmondja, hogy a Közút feladata. Elmondja, hogy a civil szervezeteknek folyamatosan történik a támogatások kiküldése, csak az az alapelv érvényesült, hogy első körben azok kapjanak támogatást, akik különböző rendezvényeket tartanak.

Tompa László képviselő-testületi tag elmondja, hogy 2014. novemberében volt egy előterjesztés az ingyenes Wifivel kapcsolatban, aztán 2015. évben ez bele is lett kalkulálva a költségvetésbe. Kérdése, hogy hol tart a Free Wifi kialakítása, ugyanis már lement néhány rendezvény a Rába parti, de jönnek az augusztusi nagy rendezvények is és jó lenne, ha a fiatalok már tudnák használni azt.

Bebes István polgármester a Képviselő-testület ülését 15 óra 23 perckor bezárja.

K. m. f.

 Bebes István dr. Stepics Anita

 polgármester jegyző